**J. Vienožinskio vardo pleneras Obeliuose „Tik tapyba”:**

**žanro grynumas ir konceptualumo paieškų link**

Miglė Morkūnaitė,

Menotyrininkė

Trečiąjį kartą Obeliuose surengtas tapybos pleneras „Tik tapyba“. Ankstesniais metais renginys buvo skirtas didžiam dailininkui Justinui Vienožinskiui atminti, o šiemet jam suteiktas šios, vienos iškiliausių Lietuvos meno istorijos asmenybių vardas. Tai lėmė ne tik tai, kad menininkas gimęs, augęs bei didelę gyvenimo dalį praleidęs Rokiškio krašto apylinkėse, bet svarbu ir tai, jog J. Vienožinskis visuomet gamtai jautė didžiulę trauką, čia atrasdavo nusiraminimą. Tad tapyba natūroje buvo vienas iš svarbesnių jo kūrybos principų, leidusi teptuku įamžinti nemažai Šiaurės Rytų Aukštaitijos vietovių. Kaip teigė, praeitų metų renginį aprašęs menotyrininkas Remigijus Venckus, - „Obelių pleneras – tai grįžimas į pirminę, beveik impresionistinę kūrybos strategiją. „Tiesiog tapyba“ virsta „daugiau nei tapyba“. Ji prasideda tuomet, kai atsisakoma miesto „komforto“ ir persikeliama į gamtą, lyg į tariamai pirmapradės savosios laisvės „buveinę“.[[1]](#footnote-1) Tokioje „buveinėje“, atitrūkę nuo miesto gyvenimo, šiemet vėl atsidūrė būrys lietuvių ir latvių menininkų.

Liepos 19-26 dienomis jie stebėjo Subatės (Latvija), Obelių, Rokiškio apylinkes ir mėgino užfiksuoti ne tik regimus vaizdus, bet ir perteikti savo būsenas bei mintis. Viso to rezultatą buvo galima pamatyti apie trisdešimtyje įvairaus formato drobių, kurios plenero uždarymo metu buvo eksponuotos centrinėje miestelio aikštėje. Viena iš šio sambūrio sumanytojo ir rengėjo Rimvydo Pupelio idėjų – sujungti dvi tapybos mokyklas – lietuvių ir latvių. Būtent jas atstovaujantys dailininkai savo kūriniais geriausiai gali atskleisti, kokie yra panašumai ar esminiai skirtumai. Jų galima paieškoti, analizuojant dalyvavusių menininkų sukurtus darbus.

**Plenero dalyviai: tradicija ir solidarus konceptualumas**

Apsistoję Obelių parapijos parūpintose patalpose, devyni menininkai ėmėsi kūrybinės veiklos. Uteniškis Jonas Pleckevičius – klasikinės tapybos stilistikos atstovas. Vietovių architektūrą vaizduoja realistiškai, o darbų nuotaiką, kaip pats teigia, padiktuoja asmeninė savijauta, oro sąlygos. Dirbdamas jis įsimyli vietas, jas čiupinėja teptuku, spalva. Autoriui labai svarbu atkreipti vietinių gyventojų dėmesį į jų aplinką, parodyti ją kitokią, atskleisti vertingąsias savybes, kurias gali pastebėti tik išlavinta menininko akis. Tai ypač naudinga vietovei, kadangi padeda kurti kitokį vietinių santykį su savo gyvenama aplinka. Ji nebematuojama vien tik estetikos matu, svarbiomis tampa smulkmenos ir detalės, kurios neretai saugo įvairias prasmes.

Rygos dailės akademijos profesoriaus Osvaldo Zvejsalnieks „arkliukas“ kūryboje – spalva. Jo tapyti darbai plenere iš kitų išsiskiria itin ryškių spalvų, ekspresyviais potėpiais. Šio, nuo pirmojo plenero dalyvavusio autoriaus personalinė paroda „Terra vitae" sausį vyko Rokiškio dvare, kur buvo rodoma apie 30 darbų, tad kraštiečiai ir miesto svečiai turėjo galimybę plačiau susipažinti su O. Zvejsalnieks tapyba. Menininkas neslepia sentimentų Rokiškio kraštui – viename iš jo darbų, tik jam būdinga maniera, įamžinti ir Rokiškio dvaro rūmai.

Latvis Vladimir Serkov - dizaineris-konstruktorius, tad visai nekeista, kad paveikslo struktūrą jis tarsi konstruoja – architektūros objektus (dažniausiai apleistus) išdėsto šalia ar vieną už kito, laisvos erdvės palieka mažai. Menininkas ypač sureikšmina vietos dvasią ir teigia, kad kiekviena vietovė turi unikalią aurą, kuri stipriai nulemia jo kuriamų darbų vizualinius aspektus.

Obelietis, didžiumos šio plenero idėjų generatorius tapytojas Rimvydas Pupelis įprastai savo kūryboje mėgsta intensyvią ir labai ryškią spalvą. Jau minėtas R. Venckus šio menininko darbus yra įvardijęs, kaip „gyvojo peizažo žaismą“. Šįkart menininkas atspalvius kiek prigesino. Mažiau ir mėgstamo formų skaidymo, dinamikos. Greičiausiai taip yra dėl tapybos natūroje poveikio, kuris veikia protą priešingai nei tapyba užsidarius dirbtuvėje. Nepaisant to, R. Pupeliui pavyksta išlaikyti savitą, kubizmo principais paremtą stilių, kurį propaguoja jau daug metų. Dėl to, pusiau šmaikščiai, pusiau rimtai, galima jo kūrybą apibrėžti terminu „pupelizmas".

Dar viena plenero dalyvė - Eglė Mažuknaitė – jauna vitražistė, kilusi iš Rokiškio, gana sėkmingai išbandanti save ir tapybos srityje. Plenero metu ji sukūrė darbų, kuriuose nuo gamtos neatsiejama yra architektūra. Miestelio dvasią autorė mėgina atskleisti rodydama ne tik kraštovaizdį, senąją architektūrą (bažnyčios pastatą, kapinių vartus), bet ir šiuolaikinio gyvenimo būdo ženklus, kuriais galima laikyti asfaltuotą gatvę su joje esančiu eismo žiedu. Ji plačiu žvilgsniu žiūri į tolį ir užčiuopia platų horizontą, kurį kerta mietelio bažnyčios vertikalė.

Latvė menininkė Sofija Šabuneviča renkasi realistinio pobūdžio peizažo vaizdavimą - čia dominuoja gamta ir žalios spalvos jos motyvai. Plenero metu, apimta impresionistinės nuotaikos, ji nutapė peizažą su Obelių bažnyčia, tik kiek kitokiu rakursu nei kolegė E. Mažuknaitė.

Kaunietė tapytoja Aušra Barzdukaitė-Vaitkūnienė plenero uždarymo metu pristatė du kūrinius - peizažą su vandens telkiniu ir vienintelį šiame plenere natiurmorto žanrui atstovaujantį darbą – menininko priemonių rinkinį, kurį sudaro paletė, teptukai, dažai. Nepaisant to, kad dailininkė linksta į abstrakciją, tačiau objektai lengvai atpažįstami, iššaukiantys tam tikrų prisiminimų. Lyg tokį vaizdinį ne vienas iš mūsų jau būtų kažkur regėjęs.

Edita Rakauskaitė iš Vilniaus, kurdama vadovaujasi tapybos ir poezijos sinteze: paveikslo tapymas yra tik pirminis kūrybos etapas. Norėdama suteikti kūriniui galutinę formą, ji skiria tam atskirą laiką, poetiško ir subtiliai derančio pavadinimo sukūrimui. „Šviesų siluetai", „Purpurinė saldybė", „Krištolinė gelmė", „Judantis paviršius" – tai tik keletas iš pavadinimų. Šiai autorei kūryboje labai svarbu natūra, artimi minimalizmo pricipai, fragmentiškumas, švelnių blukintų spalvinių tonų pasirinkimas. Visa tai labai ryšku penkiuose plenero metu sukurtuose vaizdiniuose, kur pasamoniškai atvaizduotas vanduo, jo atspindžiai. Tapytoja, kalbėdama apie savo kūrybą teigia, jog negali tiksliai atsakyti, kodėl vaizduoja būtent tai, ką vaizduoja, viskas ateina iš pasąmonės - „paveikslas pasiima už rankos ir tave nusiveda“, - poetiškai ir paslaptingai kalba autorė.

Vilnietė Raima Drąsutytė asmeninę meno terapijos, meditacijos, judesio performansų patirtį pritaikė kūrybai. Savo paveikslų formas jaučia intuityviai judėdama erdvėje arba laike – tiesiog vaikščiodama vietovių gatvelėmis ir takais, ji piešė matomus augalus arba tapydama vietoje ir žvelgdama į debesis fiksavo laiką. Tokiu būdu sukurti darbai įgauna kiek netikėtą ir labai konceptualią formą ir tampa savitais minčių, laiko žemėlapiais. Intuityviai pasirinktas ir paveikslo fonas. Subatėje – žydras, J. Vienožinskio memorialinėje sodyboje – geltonas. Konceptualumo įspūdį sustiprina ir tekstų naudojimas. Nors darbus R. Drąsutytė ir konceptualizuoja, tačiau tarsi solidarizuodamasi su plenero dalyviais, nebando drastiškai išsiskirti – jos mintys ir idėjos nugula drobės paviršiuje. Skiriasi tik kūrybos procesas, o forma išlieka tradicinė.

 Visą straipsnį skaitykite žurnale.

1. Venckus Remigijus. Tapyba yra daugiau nei tik tapyba. In: Prie Nemunėlio. Nr. 2. 2014 m. p. 73 [↑](#footnote-ref-1)